31989R3209
L 312/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3209/89 НА СЪВЕТА
от 23 октомври 1989 година
за изменение на Регламент (ЕИО) № 234/79 относно процедурата за промяна на номенклатурата на Общата митническа тарифа, използвана за селскостопанските продукти
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 43 от него,
като взе предвид Регламент (ЕИО) № 827/68 на Съвета от 28 юни 1968 г. относно общата организация на пазара на някои продукти, изброени в приложение II към Договора (1), последно изменен с Регламент (ЕИО) № 3911/87 (2), и по-специално член 6 от него,
като взе предвид предложението на Комисията (3),
като взе предвид становището на Европейския парламент (4),
като има предвид, че Комбинираната номенклатура на стоките, въведена с Регламент (ЕИО) № 2658/87 (5), последно изменен с Регламент (ЕИО) № 2886/89 (6), понастоящем отговаря на изискванията както на номенклатурата на Общата митническа тарифа, така и на номенклатурата на външнотърговската статистика;
като има предвид, че член 9 от Регламент (ЕИО) № 2658/87 прави излишни разпоредбите на член 2, параграф 1 от Регламент (ЕИО) № 234/79 (7);
като има предвид, че член 12 от Регламент (ЕИО) № 2658/87 предвижда Комбинираната номенклатура да бъде актуализирана всяка година от Комисията; като има предвид, че следва да се предвидят, по-специално следвайки това актуализиране, съответстващи описания и кодове в регламентите на Съвета, които да се променят от Комисията, а член 2, параграф 2 от Регламент (ЕИО) № 234/79, съответно да се измени,
ПРИЕ НАСТОЯЩИЯ РЕГЛАМЕНТ:
Член 1
Член 2 от Регламент (ЕИО) № 234/79 се заменя със следното:
„Член 2
1. Описанието на продуктите и позоваванията на позициите или подпозициите на Комбинираната номенклатура в регламентите на Съвета могат да бъдат променени в съответствие с процедурата, определена в член 38 от Регламент № 136/66/ЕИО и в съответните членове от другите регламенти относно общата организация на пазарите, при положение че такива промени се дължат на измененията на Комбинираната номенклатура.
2. За целите на настоящия регламент комитетът, създаден по силата на член 37 от Регламент № 136/66/ЕИО, се обявява за компетентен по отношение на продуктите, обхванати от Регламент (ЕИО) № 827/68.“
Член 2
Настоящият регламент влиза в сила на третия ден след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 октомври 1989 година.